饮至赋（以破敌有功为韵）
李子卿 (Tang)
皇矣圣主。贤哉良佐。庙谟克谐。武烈斯播。凿门而上将初出。屈指而西戎已破。既执讯而获俘。遂策勋而类课。睹沙漠之旗偃。见边庭之鼓卧。盖所以示王师之有征。识天兵之不挫者矣。振旅而还。军容毕觌。其出也谐六月之功。其入也叶三年之绩。庭实既备。皇欢是式。醉百壶而军声恺康。献万寿而喜气绵羃。茂勋彰于宇县。盛礼陈于宗祏。知我功之不宰。知我武之无敌。六师于是乎张皇。百蛮于是乎怵惕。然后勇爵高设。元功克受。搴旗斩将者其锡蕃。攻城拓土者其赏厚。筑京观而无谓。铭鼎彝而可久。蒲海长清。匈奴已闻于断臂。槁街初列。戎王正见于悬首。舞干且在于舜阶。挟纩更闻于尧酒。此乃征而不战。为而不有者也。由是遐荒必通。饮化向风。息去病之深入。罢张骞之凿空。从此止戈。不劳乎四伐五伐。因兹解辫。无限乎自西自东。非我皇明四目。达四聪。上让下兢。君明臣忠。则何以建无大之元功。